Jolanta Wadowská-Królová

Jolanta Wadowská-Królová (; * 27. jún 1939, Katovice† 18. jún 2023, Katovice) bola poľská lekárka a pediatrička.

V rokoch 1974 až 1981 zachránila pred chorobou alebo smrťou z dôvodu otravy olovom tisícky detí žijúcich v blízkosti oceliarní Szopienice v Katoviciach. Pre nevôľu komunistického režimu voči jej dizertačnej práci následne nemohla pokračovať v pôsobení na univerzitách.

Zachránené deti boli označované ako „olovené deti“ a Wadowská-Królová bola prezývaná ako „Panna Mária zo Szopieníc“. Po páde komunizmu bola ocenená viacerými cenami a boli o nej nakrútené filmy Matka Boska Szopienicka (2013), Tajemnica trucia szopienickich dzieci (2021) a miniséria Ołowiane dzieci (2026).

 Život 
vľavo|náhľad|Jolanta Wadowská-Królová s knihou Doktórka od familoków od Magdaleny Majcherovej, v ktorej je vyrozprávaný Wadowskej príbeh boja s otravou olovom

 Raný život 
Wadowská-Królová sa narodila v roku 1939 v Katoviciach. Študovala na Lekárskej fakulte Sliezskej lekárskej univerzity v Zabrze. V roku 1968 sa špecializovala na pediatriu a začala pracovať v Okresnej klinike v Szopieniciach a neskôr v Dąbrówke Malej.

 Odhalenie otravy olovom 
V 70. rokoch 20. storočia identifikovala problém vystavenia detí olovu v katovických okresoch Szopienice, Burowiec a Dąbrówka Mała. Tamojšia priemyselná činnosť huty na neželezné kovy (zinok, olovo a kadmium) totiž produkovala masívne emisie toxických ťažkých kovov. Priamo vedľa závodu sa nachádzali „familoky“, robotnícke domy, ktorých obyvatelia a ich deti boli unikajúcim toxínom vystavení najviac. Kontaminácia životného prostredia sa zvyšovala už desaťročia a príznaky otravy u detí (tzv. saturnizmus alebo plumbizmus) sa spočiatku pripisovali iným chorobám. Kvôli otrave olovom mali pacienti ťažkosti s chôdzou a ochorenie ich postihovalo aj v neskoršom veku. Mnohí z nich sa nedožili 50 rokov.

Chlapca trpiaceho opakujúcou sa anémiou odporučila Wadowská-Królová na kliniku v Zabrze, kde mu diagnostikovali otravu olovom a vtedajšia vojvodská konzultantka pre pediatriu, profesorka Bożena Hager-Małecka, navrhla vyšetriť viac detí. Prvé systematické skríningové testy v rokoch 1974 až 1975 zahŕňali takmer 5 000 detí žijúcich v Szopieniciach a susedných okresoch Katovíc. Podľa lekárskych záznamov a laboratórnych analýz bola podľa vtedajších štandardov až u 20 % z nich diagnostikovaná otrava olovom. Moderné štandardy sú pritom oveľa prísnejšie, takže otravu olovom by diagnostikovali až u 90 % detí z tejto skupiny.

V dôsledku výskumu a tlaku verejnosti boli poľské úrady nútené prijať preventívne opatrenia. Najzraniteľnejšie deti boli poslané do sanatórií, kde podstúpili intenzívnu terapiu a rehabilitáciu. Z oblasti najbližšie k hute bolo odstránených dvestotisíc ton kontaminovanej pôdy a rodiny z najviac kontaminovaných domov dostali nové byty. Deťom bolo podávané mlieko, ktoré malo čiastočne zabrániť vstrebávaniu olova.

Wadowskej-Królovej výskum vrhal negatívny tieň na obraz Poľskej ľudovej republiky, a tak poľské úrady rozhodli, že by sa lekárka mala zdržať ďalšieho výskumu. Bolo jej tiež znemožnené obhájiť a publikovať svoju dizertačnú prácu, čo jej uzavrelo dvere v univerzitnej kariére. Wadowská-Królová sa stretla aj s odporom niektorých obyvateľov závislých od zamestnania v oceliarňach. Preto bola najprv s iróniou, neskôr s obdivom nazývaná ako „Panna Mária zo Szopiennic“.

 Neskorší život 
Neskôr Wadowská-Królová pokračovala v práci ako lekárka. Do dôchodku odišla až v roku 2011. V roku 2013 ju Gazeta Wyborcza predstavila v reportáži Ołowiane dzieci człapią jak bociany (dosl. „Deti z olova sa kolísajú ako bociany“), v dôsledku čoho sa spustili početné iniciatívy na jej počesť. Zomrela v júni 2023.

 Ocenenia 
náhľad|Nástenná maľba venovaná Jolante Wadowskej-Królovej na stene nájomného domu na ulici Gliwicka 58 v Katoviciach
Za svoju prácu bola Wadowská-Królová v roku 2005 ocenená Zlatou medailou Solidarity od Sliezsko-dąbrovského regionálneho výboru odborového zväzu NSZZ „Solidarność“. V roku 2013 jej Provinčný fond pre ochranu životného prostredia a vodné hospodárstvo v Katoviciach udelil Cenu občana Sliezskeho vojvodstva a Zelený šek v kategórii „prevencia zdravia v súvislosti s hrozbami chorôb súvisiacimi so životným prostredím“. V roku 2015 získala čestný odznak komisára pre ľudské práva „Za zásluhy o ochranu ľudských práv“. V roku 2017 sa stala čestnou občiankou Katovíc a v roku 2021 jej bol udelený čestný doktorát Sliezskej univerzity.

Na jej pamiatku bola v novembri 2018 na ulici Gliwicka v Katoviciach odhalená nástenná maľba s jej obrazom.

Jej príbeh inšpiroval aj Martu Foxovú, ktorá v roku 2021 vydala knihu My Ołowianko, Klęknij na kneeko. Študenti katovickej školy nakrútili o Wadowskej-Królovej film s názvom Matka Boska Szopienicka (2013). Pri príležitosti udelenia čestného doktorátu vznikol film Tajemnica trucia szopienickich dzieci (2021). V roku 2026 nakrútil Maciej Pieprzyca minisériu Ołowiane dzieci.

 Referencie 

 Iné projekty 

Kategória:Osobnosti z Katovíc
Kategória:Poľskí lekári
Kategória:Poľskí pediatri
Kategória:Absolventi Sliezskej lekárskej univerzity v Katoviciach
Kategória:Držitelia čestných doktorátov v Sliezskej univerzity v Katoviciach
Kategória:Čestní občania Katovíc
Kategória:Držitelia ceny Wojciecha KorfantegoKategória:Pochovaní na cintoríne na Panewnickej ulici v Katoviciach